দাসপুরে সোনা লুঠ মামলায় মূল অভিযুক্ত তথা প্রাক্তন আইপিএস ভারতী ঘোষ দীর্ঘদিন ধরে পলাতক। ভারতীর মতো প্রাক্তন একজন আইপিএসের এই ভাবে পালিয়ে বেড়ানোকে আদালত কোনও ভাবেই ভাল চোখে দেখছে না৷
অথচ একই মামলায় গ্রেফতার হয়ে গিয়েছেন ভারতীর স্বামী এম ভি রাজু। ভারতী এতদিন ধরে কেন পালিয়ে বেড়াচ্ছেন, প্রশ্ন তুলল কলকাতা হাইকোর্ট। বিচারপতি জয়মাল্য বাগচি এবং বিচারপতি রবি কিষাণ কপূরের ডিভিশন বেঞ্চ মন্তব্য করে, ‘‘এই কেসের মূল অভিযুক্তর(ভারতী) তো আইনি রক্ষাকবচ নেওয়া উচিত।’’ 
পশ্চিম মেদিনীপুরের দাসপুর থানার সোনা লুঠ মামলায় নাম জড়ায় ভারতী ঘোষের। সেই কেসে তদন্ত চলাকালীন মাদুরদহের একটি ফ্ল্যাট থেকে আড়াই কোটি টাকার নতুন নোট পান সিআইডির তদন্তকারীরা। বিপুল পরিমাণ অর্থ এম ভি রাজুর বলে জানিয়েছিলেন তদন্তকারীরা। সিআইডি রাজুকে গ্রেফতার করে। ২৬ দিন তিনি জেল হেফাজতে রয়েছেন। 
এমভি রাজু জামিনের আবেদন জানিয়েছেন বিচারপতি জয়মাল্য বাগচির ডিভিশন বেঞ্চে। সোমবার রাজুর আইনজীবী দেবাশিস রায় এবং পিনাকী ভট্টাচার্য বলেন, রাজু উচ্চপদে চাকরিরত একজন ব্যক্তি। তিনি সরকারকে নিয়মিত কর দেন। একজন করদাতার কাছে কোথা থেকে টাকা এল এই প্রশ্ন তোলা অবান্তর৷ তাঁকে মিথ্যে কেসে জড়ানো হয়েছে। কাজেই তাঁর জামিন মঞ্জুর করুক আদালত। 

এই বিষয়ে অন্যান্য খবর

মাওবাদীদের ভয়ে জেল বদলের আর্জি ভারতীর স্বামীর
রাজনৈতিক দলে যোগ দেওয়া আটকাতেই মিথ্যা মামলা! শাসকদলকে নিশানা ভারতীর


কিন্তু পাবলিক প্রসিকিউটর(পিপি) শাশ্বতগোপাল মুখোপাধ্যায় বলেন, "গত ২১ ফেব্রুয়ারি মাদুরদহের ফ্ল্যাটে তল্লাশি চালিয়ে সিআইডি আড়াই কোটি টাকার নতুন(বাতিল নোট নয়) নোট পেয়েছে। মাদুরদহের ওই ফ্ল্যাট এমভি রাজুর নয়। কৃষ্ণেন্দু নামে এম ভি রাজুর এক বন্ধু ওই ফ্ল্যাটে থাকতেন। ওই ফ্ল্যাটের আসল মালিক সৈকত গুপ্ত নামে অন্য একজন। সৈকতের বন্ধু হল কৃষ্ণেন্দু৷  কৃষ্ণেন্দুর থেকে ফ্ল্যাটের চাবি নিয়ে ভারতীর স্বামী আড়াই কোটি টাকা আলমারিতে লুকিয়ে রেখেছিলেন। এ ছাড়া ওই ফ্ল্যাট থেকে ল্যাপটপ, পেনড্রাইভও উদ্ধার হয়েছে৷ সেগুলি সেন্ট্রাল ফরেন্সিক ল্যাবে পাঠানো হয়েছে।’’
তখন এম ভি রাজুর আইনজীবীরা বলেন, সিআইডি তো এই মামলায় চার্জশিট আগেই দিয়ে দিয়েছে। তা হলে তাদের মক্কেলকে আটকানোর দরকার কি রয়েছে? এর উত্তরে পিপি বলেন, চার্জশিট হলেও এই কেসের তদন্ত এখনও চলছে। তাই এখনই রাজুর জামিন যেন কোর্ট না দেয়৷ 
ডিভিশন বেঞ্চ সিআইডিকে এই কেসের তদন্তের অগ্রগতি নিয়ে রিপোর্ট পেশ করার নির্দেশ দিয়েছে আগামী ১ অক্টোবর।